**MINISTERUL TRANSPORTURILOR ȘI INFRASTRUCTURII**

ORDINUL

**Nr.\_\_\_\_\_din\_\_\_\_\_\_\_\_\_\_\_\_\_\_2025**

**pentru completarea anexei la Ordinul ministrului transporturilor nr.1613/2014 pentru aprobarea Programului național de control al calității în domeniul securității aviației civile - PNCC-SECA**

În vederea asigurării punerii în aplicare a standardului prevăzut la pct. 3.5.1 lit. d) din Anexa 17 la Convenția privind aviația civilă internațională,

în temeiul art. 3 alin. (2) lit. e) din Ordonanța Guvernului nr. 17/2011, aprobată cu modificări prin Legea nr. 149/2012, și al art. 9 alin. (4) din Hotărârea Guvernului nr. 370/2021 privind organizarea și funcționarea Ministerului Transporturilor și Infrastructurii, cu modificările și completările ulterioare,

ministrul transporturilor și infrastructurii emite următorul ordin:

**O R D I N:**

**Art. I.** – Anexa la *Ordinul ministrului transporturilor nr. 1613/2014 pentru aprobarea Programului național de control al calității în domeniul securității aviației civile - PNCC-SECA*, publicat în Monitorul Oficial al României, Partea I, nr. 915 din 16 decembrie 2014, cu modificările și completările ulterioare, se completează după cum urmează:

1. După secțiunea cu titlul **Obligaţiile entităţilor care fac obiectul activităţilor de monitorizare a conformităţii** se introduce o nouă secțiune, cu titlul **Raportarea evenimentelor de securitate a aviației civile**, cu următorul cuprins:

„**Raportarea evenimentelor de securitate a aviației civile**

**Art.59 – (1)** Orice persoană fizică sau juridică - inclusiv pasageri, membrii ai echipajelor de zbor, alte categorii de personal aeronautic, precum și agenți aeronautici civili -este încurajată să raporteze voluntar orice eveniment şi orice informaţie, percepute ca fiind un pericol real sau potenţial pentru securitatea aviației civile, către structura internă cu atribuții în securitatea aviației a propriei organizaţii şi/sau, după caz, direct către Autoritatea Aeronautică Civilă Română.

**(2)** Pentru raportarea voluntară prevăzută la alin. (1), se pot utiliza:

a) sistemele de raportare voluntară interne, instituite la nivelul organizaţiilor; și/sau, după caz,

b) sistemul de raportare voluntară instituit de Autoritatea Aeronautică Civilă Română la nivel naţional.

**(3)** Sistemele de raportare voluntară interne vor asigura protejarea identității raportorului și protecția raportorului față de orice formă de sancționare administrativă.

**(4)** Atunci când raportorul utilizează un sistem de raportare voluntară intern, se recomandă ca evenimentul să nu fie raportat şi către Autoritatea Aeronautică Civilă Română, în vederea evitării dublei raportări. Evenimentul este raportat ulterior de organizaţie către Autoritatea Aeronautică Civilă Română, utilizând sistemul de raportare voluntară instituit de Autoritatea Aeronautică Civilă Română la nivel național.

**(5)** Autoritatea Aeronautică Civilă Română instituie și administrează un sistem de raportare voluntară, la nivel național, care să permită raportarea oricărui eveniment şi informaţie percepute ca fiind un pericol real sau potenţial pentru securitatea aviației civile, după cum urmează:

- on-line, pe pagina web a Autorității Aeronautice Civile Române, secțiunea dedicată domeniului securității aviației civile; sau

- prin descărcarea formularelor de raportare de pe pagina web a Autorității Aeronautice Civile Române şi transmiterea acestora utilizând mijloace alternative (fax, poştă electronică etc.), respectând instrucțiunile de pe pagina de web a Autorității Aeronautice Civile Române.

**(6)**Persoana care raportează voluntar un eveniment de securitate a aviației civile are şi posibilitatea transmiterii raportării către Autoritatea Aeronautică Civilă Română în plic închis şi sigilat, cu menţiunea "CONFIDENŢIAL". Ulterior, în vederea stabilirii modului de tratare a evenimentului raportat, Autoritatea Aeronautică Civilă Română îşi rezervă dreptul de a contacta raportorul.

**Art. 60. – (1)** Autoritatea Aeronautică Civilă Română dezvoltă o procedură de procesare și analiză a raportărilor voluntare efectuate prin sistemul de raportare voluntară instituit la nivel național, care se aprobă prin Decizie a directorului general al Autorității Aeronautice Civile Române.

**(2)** Procesarea raportărilor, inclusiv a informațiilor cuprinse în acestea, va avea în vedere în mod obligatoriu, printre altele, respectarea dispozițiilor legale în materie de protejare a datelor personale, precum și protejarea identității raportorului.

**Art. II. –** Prezentul ordin se publică în Monitorul Oficial al României, Partea I.

**M I N I S T R U**

**Sorin Mihai GRINDEANU**